Giriček postigao 21 poen (30/12/03) - 2003-12-30
Unatoč odličnoj igri Giričeka New York Knicksi pobjedili Orlando Magic
Gordan Giriček bio je sinoć najefikasniji igrač u ekipi Orlando Magica. Hrvatski košarkaš postigao je 21 poen, te je imao sedam skokova i tri asistencije tijekom 41 minute provedene na parketu. Međutim, to nije bilo dovoljno da se zaustave odlični New York Knicksi kojima je pobjeda u Orlandu treća zaredom. Portland je bio uspješniji od New Jersey Netsa 91 – 87. To je, valja naglasiti, bila prva pobjeda Blazersa u gostima u protekla dva mjeseca. Indiana Pacersi su nadigrali Memphis Grizzlies 94 – 86 dok su Pistonsi bili uvjerljivi protiv Hornetsa 108 – 99. U dvijema neizvjesnim utakmicama Seattle Supersonicsi su svladali Houston Rocketse 87-86, a u utakmici između Miami Heata i Chicago Bullsa bilo je neizvjesno sve do posljednje minute kad je ekipa s Floride bila umješnija i osigurala pobjedu 90 – 83. Njemački vozač Formule jedan, Michael Schumacher, treću godinu zaredom proglašen je za “prvaka nad prvacima” u izboru francuskog sportskog dnevnika L’Equipe. Drugo mjesto pripalo je američkom biciklistu Lanceu Armstrongu, a treći je ruski plivač Alexander Popov. A jedan bivši “prvak nad prvacima” najavio je odlazak u sportsku mirovinu. Nekadašnji najbolji igrač svijeta u izboru FIFA-e, Roberto Baggio, najavio je da će se prestati profesionalno igrati nogomet na kraju ove sezone. 36-godišnji Baggio osvojio je Kup UEFA s Juventusom 1993. godine, a iste su ga godine svjetska i europska nogometna federacija proglasile najboljim igračem svijeta. Baggio se tijekom svoje karijere okitio i s dvije titule prvaka Italije, 1995. s Juventusom i 1996. s Milanom. On je odigrao i 55 utakmica za talijansku reprezentaciju za koju je postigao 27 zgoditaka.